Inwoners trek 'veediewe' vas | Maroela Media
Van die gesteelde vee wat teruggevind is. Foto: SAPD
Twee mans, wat glo die afgelope paar jaar by veediefstal in die Lebowakgomo-omgewing, suid-oos van Polokwane in Limpopo betrokke is, is aangerand nadat lede van die gemeenskap hulle aangekeer het.
Lt.kol. Moatshe Ngoepe, woordvoerder van die polisie, het gesê die mans, onderskeidelik 41 en 48 jaar oud, voer na bewering al sedert 2014 'n skrikbewind onder veeboere in die gebied. Lede van die gemeenskap het die twee mans Maandag aangekeer, hulle aangerand en plastieksakke om hul koppe gebind in 'n poging om hulle te dwing om inligting te verskaf oor waar gesteelde vee weggesteek word.
Die Magatle-polisie het omstreeks 20:00 by die toneel opgedaag en die twee verdagtes het die polisie na 'n nabygeleë plaas, Emmerpan, gelei. "Altesaam 36 beeste en talle bokke is daar gevind. Die eienaars van die diere is nog besig om hul vee te identifiseer," het Ngoepe gesê. Die twee mans is op die toneel in hegtenis geneem.
Niemand is nog in hegtenis geneem in verband met die twee verdagtes se aanranding nie. Die twee mans sal binnekort in die Lebowakgomo-landdroshof verskyn op 'n aanklag van veediefstal.
Dis al wat hulle verstaan ….die wet beteken niks want dis in baie gevalle in die guns van die oortreder
Die vermeende diewe het lekker op hul neuse gekry. Ek hoop nie die mense wat hul betrap het kom nou iets oor nie.
Ek worder hoekom die lede van die gemeenskap wat die arme veediewe aangerand het nie in hegtenis geneem is nie ….